martes, 7 de febrero de 2023
#000001
Día de carrera col Cayón Trail n'Infiestu, pero siendo una carrera curtia y de tarde, dábame pereza perder la mañana ensin facer gran cosa per casa, asina que falo con Carlos pa dar una vueltina pela zona, animándose Haritz con Laia, decidiéndonos por un techín nororiental como yera'l Picu Incós, techu del conceyu de Cabranes.
#000004
Saldremos caleyando enfrente la Ilesia, baxando unos metros de carretera hasta la Picota, onde garramos camín hacia la Llantada, pasando pela enorme casería de la Blanca, siguiendo camín penriba del Turruxón medieval de Lludeña, el cuál caltiénse nun estáu curiosu, ensin esbarrumbe de les sos parés, pudiendo restaurase como puntu turísticu piloñés, con grandes vistes de tolos montes orientales astures.
#000006
miércoles, 1 de febrero de 2023
#000007
Día de ruta col GM Xuan de la Borrina, que nun sal alantre por varies baxes que-y ven les oreyes al llobu, viendo les temperatures y la necesidá d'equipamientu ivernal. Poro, terminamos por montar un grupín d'esquí montañeru, nel que decidióse dir hasta la comarca Los Argüeyos y más en concretu al municipiu de Vil.lamanín, onde asítiase'l pequeñu pueblu montañeru de Millaró la Tercia.
#000010
Ellí, entama una clásica ascensión al Cuetu Millaró, malnomáu Brañacaballo, que ficiéramos va dellos años, nuna circular seliquina pa entamar temporada. Esta vegada, l'estáu de la carretera fizo que nun pudiéramos aportar nin tan siquiera al pueblu, así que dexamos los coches al entamu la carretera y salimos portiando pel asfaltu ñeváu y xeláu, hasta alcontrar la capa suficiente de ñeve, pa preparar los trastos y foquiar o raquetiar.
#000011
Paez mentira, pero cruciar foquiando colos esquís un pueblu n'iviernu,
ye una d'eses coses que presten pola vida, asina que felices siguimos
per pista rigu alantre, hasta la divisoria de regatos, nas Regadas,
decidiendo siguir camín alantre hacia las Tablas, envede facer más
envuelta pela pista que va hacia Farramedal.
#000013
miércoles, 25 de enero de 2023
#000014
Tres años pasaron dende la mió última participación na carrera más guapa d'Asturies nesta distancia y ye que nun la hai más montañera, téunica y pindia, que la xubida al Cuitu Rumiru dende la Foz en Morcín. Aparte, ye tarrén d'entrenos pela tarde, na que voi siempre camudando'l percorríu, según tenga de tiempu o ganes p'allargar un pelín más o menos, anque a dicir verdá, la mayor de les vegaes salgo dende la Collá.
#000016
Con un día perfríu como suel dase nesta dómina l'añu, aporto a la Foz, resacosu por xuntame con collacios que facía tiempu que nun veía, na tarde-nueche del sábadu y d'esti xeitu, prepárome con mal cuerpu, demientres el restu los corredores caltienen una alta motivación, caleciendo músculos p'alantre y p'atrás de les cais de la capital morciniega.
#000017
Intento desperezame, corriendo un pelín hasta la salida, la cúal como siempre sal a fueu, dando una vueltina pel camín fluvial y entama la xubida hacia'l Picoretu, pasando dalguna posición ya intentando garrar ritmu, anque'l cuerpu nun va y l'estómagu menos, asina qu'aporto a la Canal d'Otura col envís de caltener posiciones, xubiendo mui pero que mui atrancáu, ensin poder dar más, poro quédome a rebufu del d'alantre hasta'l Cantu d'Entrepuertes, onde al fin pueu soltar pates na pequeña baxada hasta la collada.
#000018
Dende la collada de salida de la pista de los Yanos, tendremos una pequeña subidina pa garrar baxada per pista hacia'l picu La Granda, onde fadremos un bordéu perguapu pela cara norte del Monsacru, hasta dar cola boquera de la xubida dende la Collá.
#000019
A estos altores, el cuerpu diba recuperando y garro un ritmín mui prestosu, ganando posiciones por tarrén téunicu, parando a garrar un pocu d'agua pa siguir xubida hacia'l Cuitu Rumiru, cola típica prebaxada quebrapates pela Fayona.
#000020
Voi esfrutando a tope, aportando al cumal y entamando'l llargu descensu, per fastera Noroeste, lo que fai que'l tarrén tea bien xeláu, lo que nun ye problema col estrenu de zapas, pudiendo ganar varies posiciones en tol bordéu en descensu hacia la Covarriella. Como siempre, nesta collada entama'l xuegu del barru, qu'al tar xeláu nun tuviéramos entá, atrancándome un pocu nel llanéu picante hacia la Forcá, onde ya entamaría la baxada final hacia la Foz.
#000021
Son unes cuantes vegaes, les que baxé de nuevu per equí nos entrenos, alcontrándome'l pior día de barru de los últimos tiempos, sicasí, ye más bien los altos ritmos los que faen que revuélvaseme l'estómagu, baxando un pocu ritmu, perdiendo ciertes posiciones, aportando a la meta nuna hora 1h 38 minutos y puestu 100, siendo esto bastante meyorable, pero les coses hai que tomales como son, ya que finalmente pude esfrutar muncho de la carrera a tramos y eso ya paezme abondo, pa como me sentía al llevantame pela mañana.
#000022
jueves, 19 de enero de 2023
#000023
Tornábemos al monte, con munches ganes, dempués del parón navidiegu y díbemos facelu con una ruta afayaiza, pa baxar un pocu los escesos, pero sin que fuera seliquino de más. Pa ello, apeteciónos dar un paseín pela fastera de los Llagos de Cuadonga, pisando dende cuantayá los nuesos Picos d'Europa y preparando una circular que nos ficiera tachar d'una tacada un par de montes cimeros de segunda categoría.
#000026
Ún d'ellos ye la perconocía Porra d'Enol y l'otru monte ye la Porra Uberdón, que domina penriba la preciosa Vega Comeya y con grandes vistes hacia tola fastera alta del conceyu de Cangues y Onís, colos pueblos de Gamonéu casi a tiru piedra.
#000027
D'esti xeitu motivante, magar del almuerzu de rigor na Huera en Cangues d'Onís, tiramos pa los Llagos de Cuadonga, garrando l'aparcaderu del colláu la Caña Valles como puntu d'aniciu. La idega ye facer una circular dende esti puntu, asina que preparámonos y salimos gayoleros pela pista que tira pa Comeya, pela Inh.iesta Valles, abrigaos por mor del vientu, pa bien ceo, dir quitando capes según ascendemos hacia la collada Uberdón.
#000028
miércoles, 4 de enero de 2023
#000029
Morcín continúa espoxigando, en cuanto a les actividaes montañeres, tan sólo hai que ver la cantidá de coches cualesquier día na Collá, onde entama la mítica ascensión al macizu del Monsacru, tanto de montañeros como de corredores, ya que tenemos varies opciones circulares per tol macizu, según queramos facer más o menos kms o más o menos desnivel.
#000030
Asina que tenemos per un llau, un conceyu con muerte cerebral industrial, onde la mina pieslló va bona y malpenes queden negocios hosteleros, ganadería y les empreses asitiaes nel polígonu d'Argame y el restu son xubilaciones y cases vacíes, poro'l sentir de la xente morciniega ye de poca vida, siendo esti repunte deportista y montañeru pel valle de Riosa perimportante y los paisanos del llugar venlo a les clares, entrugándonos pelos pieslles d'escueles pol añeramientu.
#000031
Nós, llevantamos los hombros, camentando que si la xente los pueblos, ven con bonos güeyos a los deportes de monte que dan vida a los chigres y en particular a los escaladores, ya qu'enllenen les terraces enantes y dempués de l'actividá, paezme que debemos movilizanos y protestar por regulaciones inxustificaes como ye la de la utre, que ye la que más meses aféutanos y la que menos sentíu tién, ya qu'esti ave, nun tien dengún reparu en convivir colos escaladores y amás ta tan n'espoxigue la so población, como les escueles nueves que van abriéndose pel conceyu.
#000032
miércoles, 21 de diciembre de 2022
#000033
D'esti xeitu nel pasu por Coru, tengo claro que toca caltener ritmu sele y terminar la carrera lo meyor posible, atopando un compañeru col que vamos alternando posiciones, según seya baxada o xubida, onde tira unu o el otru, sofriendo y faciéndoseme llarguísima la xubida de nuevu a Solares y tol crestéu hasta la baxada final, onde entramos a la Villa, con 3 hores clavaes de carrera.
Paez mentira, que mires los tiempos que ficisti en carrera, siendo abondo positivos y que les sensaciones personales seyan tan males, pero les carreres pel monte son así, hai díes nes que vas flotando en sensaciones pero nun apretes lo suficiente y otres nes que sin darte cuenta vas rápidu pero nun sientes que vayas fluyendo precísamente.
#000035
miércoles, 14 de diciembre de 2022
#000036
Entamamos temporada ivernal en Peña Manteca, dempués de munchos díes de branu y seronda alloñáu de los parés d'esta peña y siendo sinceros, tornamos a la Peña Manteca, porque les restricciones inxustificaes paxareres, llévenmos a la Carba o L'Argayu ante'l cierre de Figares, como másimu esponente de la llocura ornitóloga de Morcín.
#000037
En fin, llegó l'iviernu, llegaron los pieslles per añeramientu xabaces dafechu, 8 meses y mediu en Figares, supuéstamente dinámicu, anque prestaríame ver si van trabayar los guardes y reabrir una vegada que comprueben onde añeren les utres y si se-yos molesta. El casu ye que como nun mos movemos, el coleutivu escalador, que ye'l que dexa perres a los hosteleros en Morcín, pues na, siguiremos perdiendo seutores durante meses y meses, cuando pudiera ser muncho menor los meses de regulación.
#000039
Falando de Peña Manteca, sabé-y que queda en zona piloto, lo que significa que si los escaladores molesten a los páxaros, pueden piesllar los seutores (Carba, Ramileru, L'Argayu), asi que ya sabéis nun faigáis ruiu, nun molestar a los páxaros, que les motocicletes del circuitu del Llusuriu, eses nun fain ruiu, nin molesten nin na... somos los escaladores, tenéilu claru eh!
#000041
Los cazadores pegando tiros per tolos montes, esos tampoco molesten, lo que pasan que los ornitólogos nun tienen los tolanos suficientes, nin la conseyería a metese colos cazadores, eso ta claro. Asína que ya sabéis, jipis escaladores, que nun dexáis perres nel conceyu Morcín, esguilar en silenciu, na de gritos sharmáticos, tonada, cante jondo, nin flashes indiscriminaos, que los páxaros nun ponen el güevu... y quedamos sin Peña Manteca tamién.
#000042
Croquis modificaos por mi de la escuela d'escalada de Peña Manteca, por mor del trabayu de Asturvertical na so mayor parte. Gracies y col so permisu.
#000043
Continuamos colos bonos vezos de dir de monte, sacando del tinteru o más bien del llistáu de Montes Cimeros d'Asturies, otra posible ruta, que llevásenos a conocer otru cachín del enorme conceyu de Cangas del Narcea, nel suroccidente astur, que tan pocu valoráu ta y que tanto tendrá que dir ufreciéndonos nos prósimos años.
#000047
Del mesmu mou, que na visita al picu'l Cabril y Rabu L'Asnu, tornamos al val.le Cibea, pero esta vegada díbemos quedanos en Sorrodiles, crucie de caminos pente la CN-4 a Xinestosu y la CN-8 hacia Val.láu, aparcando delantre'l chigre'l pueblu y preparándonos pa una xornada de monte bien fría.
#000048
La verdá ye que la meteo empobinónos hacia'l suroccidente, ya qu'en toa Asturies namái que llibraba pa esta fastera, asina qu'aportamos a Sorrodiles, magar d'un viaxe en coche lloviendo hasta Cangas de Narcea, pero a partir d'equí los claros y ñubes diben ser una costante nel día, eso sí, entamamos a caleyar de Sorrodiles hacia'l pueblu de la Riegla de Cibea, con tolo que teníemos d'abrigu puestu.
#000049
miércoles, 30 de noviembre de 2022
#000050
Llevábemos dellos findes, intentando preparar dalgo pa festexar el XIII Aniversariu del GM Xuan de la Borrina, pero la meteo fue arrequexándonos hasta decidir facer un día solu d'actividá, preparando una xinta a posteriori y mira per onde, nun mos salió mal, ya que xuntámonos casi 20 persones pa l'actividá y la fartura.
#000053
Poques vegaes pasa qu'escoyemos la ruta, magar de ver un menú, pero esta vegada asina fuera, poro col llugar escoyíu nel Sabil, tocaba restolar que facer pel valle'l Trubia. Como siempre, tuve preparando milenta tracks, algamando unes posibilidaes perbones pa rutes potentes pel Cordal de Caranga u otres cola idega de conocer valles pente los conceyos de Proaza, Tameza, Grau y Teberga.
#000054
Pero pa una mañanera rápida, ocurriósenos visitar el pueblu de Banduxu y que meyor qu'intentar facer una circular, asina que tuve buscando la manera, como non, entamando pela mítica ascensión pel Camín de la Molina, qu'entá nun conociemos, asina qu'aparcamos nel PK 21 de la As-228 y preparámonos pa caleyar tol grupu.
#000055
viernes, 25 de noviembre de 2022
#000056
Continuamos cola motivación por correr pel monte, entrando ya, na dómina l'añu más ivernal, onde apaecen pel calendariu carreres más curties, más afayaices pal tiempu fríu o lluviosu y onde tar munches hores corriendo nun ye lo más apetecible.
#000057
D'esti xeitu, apuntábame per primer vegada al Trail de Salas, que percorre tola falder del monte Visu, onde asítiase una ermita cola virxen. La carrera de 13 km, parte d'esti guapu pueblu, que nun tenía la suerte de conocer, lo qu'indícame a les clares, que debemos afondar más nel monte suroccidental y poner en valor esta fastera asturiana.
#000058
Gran ambiente pel pueblu, dende bien ceo, con xente recoyendo'l dorsal, caleciendo músculos o tomando un cafetín tranquilu como solemos facer nós. Llueu, preparámonos y aportamos a la meta saludando a munchos conocíos, cola idega de facer la mió carrera, esperando que'l día anterior de monte pel cordal de L.longalendo nun se notara muncho.
#000059
Nun fue así y salimos a bon ritmu tola parte correndera hasta'l tabayón de Nonaya, pa entamar una xubida, tamién, a tramos correndera y otros más pindia hasta la Peñallonga, onde llaniaremos un pelín y tendremos per delantre la baxada más rápida que tengo alcordanza, na que doi tolo que tengo, con varies patinaes pel barru incluyíes.
#000060